62024TC0653
KONKLUŻJONIJIET TAL-AVUKATA ĠENERALI
BRKAN
ippreżentati fid‑29 ta’ Ottubru 2025 (
1
)
Kawża T‑653/24
Accorinvest,
Société Générale SA
vs
Ministre de l’Économie, des Finances et de la Souveraineté industrielle et numérique
(talba għal deċiżjoni preliminari mressqa mill-Conseil d’État (il-Kunsill tal-Istat, Franza))
“Rinviju għal deċiżjoni preliminari – Armonizzazzjoni tal-leġiżlazzjonijiet fiskali – Dazji tas-sisa – Direttiva 2008/118/KE – Elettriku – Taxxi indiretti addizzjonali – Trasferiment tat-taxxa fuq il-konsumatur”
I. Introduzzjoni
1.
It-talba għal deċiżjoni preliminari tirrigwarda l-interpretazzjoni tal-Artikolu 1(2) tad-Direttiva tal-Kunsill 2008/118/KE tas‑16 ta’ Diċembru 2008 dwar l-arranġamenti ġenerali għad-dazju tas-sisa u li jħassar id-Direttiva 92/12/KEE (ĠU 2009, L 9, p. 12).
2.
Din it-talba tressqet fil-kuntest ta’ tilwima bejn il-kumpanniji Accorinvest u Société Générale SA, bħala konsumaturi finali tal-elettriku, u l-Istat Franċiż, dwar ir-rimbors ta’ taxxa addizzjonali għad-dazju tas-sisa fuq l-elettriku, prevista mil-leġiżlazzjoni Franċiża.
3.
Fil-fatt, fi Franza, il-loi du 9 août 2004 relative au service public de l’électricité et du gaz et aux entreprises électriques et gazières (il-Liġi tad‑9 ta’ Awwissu 2004 dwar is-Servizz Pubbliku tal-Elettriku u tal-Gass u dwar l-Impriżi tal-Elettriku u tal-Gass) stabbilixxiet kontribuzzjoni tariffarja ta’ distribuzzjoni (iktar ’il quddiem il-“KTD”). F’din il-kawża, għandu jiġi eżaminat jekk il-KTD tistax tiġi kklassifikata bħala “taxxa indiretta addizzjonali” fis-sens tal-Artikolu 1(2) tad-Direttiva 2008/118 u taqax fil-kamp ta’ applikazzjoni ta’ din id-dispożizzjoni.
II. Il-kuntest ġuridiku
Id-dritt tal-Unjoni
Id-Direttiva 2008/118
4.
Id-Direttiva 2008/118 tħassret bid-Direttiva (UE) 2020/262 (
2
). Madankollu, id-Direttiva 2008/118 tibqa’ applikabbli ratione temporis għall-fatti tat-tilwima fil-kawża prinċipali.
5.
Il-premessa 2 tad-Direttiva 2008/118 kienet tistipula:
“Il-kondizzjonijiet għall-ħlas tad-dazju tas-sisa fuq il-prodotti koperti mid-Direttiva [tal-Kunsill] 92/12/KEE [tal‑25 ta’ Frar 1992 dwar l-arranġamenti ġenerali għall-prodotti soġġetti għad-dazju tas-sisa u dwar iż-żamma, ċaqliq u mmonitorjar ta’ dan it-tip ta’ prodotti (ĠU Edizzjoni Speċjali bil-Malti, Kapitolu 9, Vol. 1, p. 179, u rettifika fil-ĠU 2015, L 210, p. 39)], minn hawn ’il quddiem imsejħa ‘prodotti soġġetti għad-dazju tas-sisa’, jeħtieġ li jibqgħu armonizzati sabiex jiġi żgurat it-tħaddim xieraq tas-suq intern.”
6.
L-Artikolu 1 ta’ din id-direttiva kien jipprovdi:
“1.   Din id-Direttiva tistabbilixxi arranġamenti ġenerali għad-dazju tas-sisa impost direttament jew indirettament fuq il-konsum tal-oġġetti li ġejjin (‘oġġetti soġġetti għas-sisa’):
a)
prodotti tal-enerġija u l-elettriku koperti mid-Direttiva [tal-Kunsill] 2003/96/KE [tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (ĠU Edizzjoni Speċjali bil-Malti, Kapitolu 9, Vol. 1, p. 405, u rettifika fil-ĠU L, 2024/90328)];
[...]
2.   L-Istati Membri jistgħu jimponu taxxi indiretti oħrajn fuq prodotti soġġetti għad-dazju tas-sisa għal finijiet speċifiċi, bil-kondizzjoni li dawk it-taxxi jikkonformaw mar-regoli tat-taxxa Komunitarja applikabbli għad-dazju tas-sisa jew għat-taxxa fuq il-valur miżjud f’dak li jikkonċerna d-determinazzjoni tal-bażi tat-taxxa, il-kalkolu tat-taxxa, l-impożizzjoni tal-ħlas u l-monitoraġġ tat-taxxa, iżda ma jinkludux id-dispożizzjonijiet dwar l-eżenzjonijiet.
3.   L-Istati Membri jistgħu jimponu taxxi fuq:
a)
prodotti minbarra prodotti soġġetti għad-dazju tas-sisa;
b)
il-forniment ta’ servizzi, inklużi dawk relatati ma’ prodotti soġġetti għad-dazju tas-sisa, li ma jistgħux jiġu kkaratterizzati bħala taxxi fuq il-bejgħ jew fatturat.
[...]”
Id-Direttiva 2003/96
7.
L-Artikolu 4 tad-Direttiva 2003/96 jipprevedi:
“1.   Il-livelli ta’ tassazzjoni li Stati Membri għandhom japplikaw fuq il-prodotti ta’ enerġija u elettriku kif imniżżla fl-Artikolu 2 ma għandhomx ikunu inqas mill-livelli miimi ta’ tassazzjoni kif preskritti minn din id-Direttiva.
2.   Għall-iskop ta’ din id-Direttiva ‘livell ta’ tassazzjoni’ huwa il-piż totali intaxxat fir-rigward tat-taxxi indiretti kollha (ħlief il-VAT) ikkalkulat direttament jew indirettament fuq il-kwantità ta' prodotti ta’ enerġija u elettriku meta dawn ikunu rilaxxati għall-konsum.”
Id‑dritt Franċiż
8.
L-Artikolu 18 tal-loi no 2004‑803 du 9 août 2004 relative au service public de l’électricité et du gaz et aux entreprises électriques et gazières (il-Liġi Nru 2004‑803 tad‑9 ta’ Awwissu 2004 dwar is-Servizz Pubbliku tal-Elettriku u tal-Gass u dwar l-Impriżi tal-Elettriku u tal-Gass, iktar ’il quddiem il-“Liġi tad‑9 ta’ Awwissu 2004”) jipprovdi:
“I. Qiegħda tiġi stabbilita kontribuzzjoni tariffarja favur il-Fond Nazzjonali tal-Industriji Elettriċi u tal-Gass fuq is-servizzi ta’ trażmissjoni u ta’ distribuzzjoni tal-elettriku […]
[…]
II. Din il-kontribuzzjoni tariffarja hija dovuta:
1 Għall-elettriku:
a)
Mill-operaturi ta’ networks pubbliċi ta’ trażmissjoni jew ta’ distribuzzjoni li jiġbruha, flimkien mat-tariffa għall-użu tan-networks pubbliċi ta’ trażmissjoni u ta’ distribuzzjoni, […] mingħand il-konsumaturi […], li magħhom dawn l-operaturi jkunu kkonkludew kuntratt ta’ aċċess għan-network;
b)
Mill-fornituri tal-elettriku li jiġbruha flimkien mal-prezz tal-bejgħ tagħhom mingħand il-konsumaturi […], meta dawn il-fornituri jkunu kkonkludew kuntratt ta’ aċċess għan-networks […] sabiex ifornu lil dawn il-konsumaturi;
c)
Mill-fornituri tal-elettriku li jiġbruha flimkien mat-tariffi tal-bejgħ […]
III. Il-kontribuzzjoni tariffarja hija bbażata:
1 Għall-elettriku:
–
fuq il-parti fissa mingħajr taxxi tat-tariffa għall-użu tan-networks pubbliċi ta’ trażmissjoni u ta’ distribuzzjoni tal-elettriku meta l-kontribuzzjoni tariffarja hija dovuta skont il-punt 1(a) tal-paragrafu II;
–
fuq il-parti fissa mingħajr taxxi tal-parti relattiva għall-użu tan-networks, inkluża fil-prezz tal-bejgħ tal-elettriku, meta l-kontribuzzjoni tariffarja hija dovuta skont il-punt 1(b) tal-paragrafu II;
–
fuq il-parti fissa mingħajr taxxi tal-parti relatata mal-użu tan-networks, inkluża fit-tariffi rregolati ta’ bejgħ tal-elettriku, meta l-kontribuzzjoni tariffarja hija dovuta skont il-punt 1(c) tal-paragrafu II […]
IV. Il-kontribuzzjoni tariffarja hija dovuta, minħabba l-kuntratti konklużi mill-persuni msemmija fil-paragrafu II għat-twettiq tas-servizzi msemmija fil-paragrafu I, meta jiġu rċevuti l-ħlasijiet akkont jew il-prezz mill-persuna taxxabbli jew, fuq għażla ta’ din tal-aħħar, fil-mument tad-debitu; f’dan il-każ, din tkun dovuta fi kwalunkwe każ meta jiġi riċevut il-ħlas akkont jew il-prezz jekk jippreċedi d-debitu. […]
VII. Digriet tal-Conseil d’État (il-Kunsill tal-Istat) jistabbilixxi l-modalitajiet ta’ applikazzjoni ta’ dan l-artikolu.”
9.
L-Artikolu 1 tad-décret no 2005‑123, du 14 février 2005, relatif à la contribution tarifaire sur les prestations de transport et de distribution d’électricité et de gaz naturel (id-Digriet Nru 2005‑123 tal‑14 ta’ Frar 2005 dwar il-Kontribuzzjoni Tariffarja fuq il-Provvisti ta’ Trasport u ta’ Distribuzzjoni tal-Elettriku u tal-Gass Naturali), fil-verżjoni tiegħu applikabbli sal‑1 ta’ Awwissu 2017, jipprovdi li:
“I. Il-parti fissa mingħajr taxxi tat-tariffa għall-użu tan-networks pubbliċi ta’ trażmissjoni u ta’ distribuzzjoni tal-elettriku, imsemmija fil-punt 1 tal-paragrafu III tal-Artikolu 18 tal-Liġi tad‑9 ta’ Awwissu 2004 msemmija iktar ’ il fuq, hija kkostitwita mis-somma tat-termini li ġejjin:
–
il-komponent annwali ta’ amministrazzjoni kif iddefinit mid-deċiżjoni li tapprova t-tariffi għall-użu tan-networks pubbliċi ta’ trażmissjoni u ta’ distribuzzjoni tal-elettriku fis-seħħ;
–
il-komponent annwali tal-għadd kif iddefinit mid-deċiżjoni li tapprova t-tariffi għall-użu tan-networks pubbliċi ta’ trażmissjoni u ta’ distribuzzjoni tal-elettriku fis-seħħ;
–
il-parti fissa tal-komponent annwali tal-forniment tal-elettriku […];
–
il-parti fissa tal-komponent annwali tal-provvisti addizzjonali u ta’ emerġenza […]”.
10.
Skont l-Artikolu 1 tad-Digriet Nru 2005‑123, fil-verżjoni tiegħu li tirriżulta mid-digriet tat‑28 ta’ Lulju 2017, applikabbli mill‑1 ta’ Awwissu 2017:
“[…] il-parti fissa mingħajr taxxi tat-tariffa għall-użu tan-networks pubbliċi ta’ trażmissjoni u ta’ distribuzzjoni tal-elettriku hija kkostitwita mis-somma tal-elementi tat-tariffa kif iddefiniti fid-deċiżjonijiet dwar it-tariffi għall-użu tan-networks pubbliċi ta’ trażmissjoni u ta’ distribuzzjoni tal-elettriku fis-seħħ, elenkati fil-punti 1 sa 4:
1 il-komponent annwali tal-amministrazzjoni;
2 il-komponent annwali tal-għadd;
3 il-parti fissa tal-komponent annwali tal-forniment tal-elettriku. Din il-parti fissa hija kkostitwita mit-termini li jinsabu fil-formoli tariffarji relatati ma’ dan il-komponent, li jiddependu mill-enerġija sottoskritta, bl-esklużjoni tal-komponenti ta’ kull xahar tal-qbiż tal-enerġija sottoskritta;
4 il-parti fissa tal-komponent annwali tal-provvisti addizzjonali u ta’ emerġenza”. Din il-parti fissa hija kkostitwita mill-komponent annwali tal-provvisti addizzjonali u ta’ emerġenza, bl-esklużjoni tal-parti tal-enerġija u tal-komponenti ta’ kull xahar tal-qbiż tal-enerġija sottoskritta meta l-provvista tal-emerġenza tkun f’qasam ta’ vultaġġ differenti minn dak tal-provvista prinċipali”.
11.
Skont l-Artikolu 2 tad-Digriet Nru 2005‑123, “Il-fornitur tal-elettriku li jirċievi l-kontribuzzjoni tariffarja b’applikazzjoni tal-punt 1(b) jew (c) tal-Artikolu 18 tal-Liġi tad‑9 ta’ Awwissu 2004 imsemmija iktar ’il fuq għandu jikkalkola l-parti fissa mingħajr it-taxxi tal-parti dwar l-użu tan-netwerks fil-prezz tal-bejgħ jew fit-tariffa tal-bejgħ konformement mal-Artikolu 1”.
III. Il-fatti tal-kawża u d-domandi preliminari
12.
Accorinvest u Société Générale huma żewġ kumpanniji rregolati mid-dritt Franċiż li, bħala konsumaturi finali tal-elettriku, ħallsu ċ-CTA.
13.
Fil-kuntest ta’ żewġ proċeduri distinti, dawn il-kumpanniji talbu, lit-tribunal administratif de Paris (il-Qorti Amministrattiva ta’ Pariġi, Franza), tikkundanna lill-Istat Franċiż iħallashom kumpens ta’ ammont li jikkorrispondi għas-somom li huma ħallsu abbażi taċ-CTA għas-snin 2016 sa 2018 u għas-snin 2017 u 2018, rispettivament. Skont huma, iċ-CTA ma kinitx tosserva l-Artikolu 1(2) tad-Direttiva 2008/118. Dawn it-talbiet ġew miċħuda mit-tribunal administratif de Paris (il-Qorti Amministrattiva ta’ Pariġi) bħala mressqa quddiem kostituzzjoni ta’ qorti li ma għandhiex kompetenza sabiex tieħu konjizzjoni tagħhom, permezz ta’ żewġ digrieti tas‑26 ta’ April 2021.
14.
Permezz ta’ żewġ sentenzi tas‑17 ta’ Mejju 2023, il-cour administrative d’appel de Paris (il-Qorti Amministrattiva tal-Appell ta’ Pariġi, Franza) annullat dawn id-digrieti, u sussegwentement ċaħdet it-talbiet għar-raġuni li, fl-assenza ta’ rabta diretta u inseparabbli bejn iċ-CTA u l-konsum tal-elettriku, il-kontribuzzjoni ma kinitx tikkostitwixxi taxxa indiretta imposta direttament jew indirettament fuq il-konsum tal-elettriku u li, konsegwentement, ma kinitx taqa’ taħt l-Artikolu 1(2) tad-Direttiva 2008/118.
15.
Accorinvest u Société générale appellaw, kull waħda minnhom, minn dawn is-sentenzi tal-cour administrative d’appel de Paris (il-Qorti Amministrattiva tal-Appell ta’ Pariġi) quddiem il-qorti tar-rinviju billi argumentaw li l-kontribuzzjoni inkwistjoni tikkostitwixxi taxxa indiretta li tolqot direttament jew indirettament il-konsum tal-elettriku, minħabba s-sempliċi fatt li jeżisti mekkaniżmu legali biex din it-taxxa tiġi mgħoddija fuq il-konsumatur finali. Huma sostnew ukoll li l-kontribuzzjoni inkwistjoni taqa’ fil-kamp ta’ applikazzjoni tal-Artikolu 1(2) tad-Direttiva 2008/118, peress li teżisti rabta diretta u inseparabbli bejn il-kontribuzzjoni tariffarja tat-trażmissjoni u l-konsum tal-elettriku. Huma sostnew b’mod partikolari li l-kuntratt ta’ aċċess li minħabba fih hija dovuta din it-taxxa huwa neċessarjament marbut ma’ kuntratt ta’ provvista tal-elettriku lil konsumatur finali u li l-parti fissa tat-tariffi għall-użu tan-networks pubbliċi tal-elettriku li fuqha hija bbażata din it-taxxa tiddependi b’mod partikolari mill-enerġija sottoskritta mill-konsumatur finali nnifsu, li normalment tkun relatata mal-profil tal-konsum tiegħu.
16.
F’dawn iċ-ċirkustanzi, il-Conseil d’État (il-Kunsill tal-Istat) iddeċieda li jissospendi l-proċeduri quddiemu u li jagħmel lill-Qorti tal-Ġustizzja ż-żewġ domandi preliminari li ġejjin:
“1.
Id-dispożizzjonijiet tal-Artikolu 1(2) tad-Direttiva [2008/118] għandhom jiġu interpretati fis-sens li l-eżistenza ta’ mekkaniżmu legali li permezz tiegħu t-taxxa jbatiha l-konsumatur finali ta’ prodott suġġett għas-sisa timplika, waħedha, l-eżistenza ta’ rabta diretta u inseparabbli bejn din it-taxxa u l-konsum ta’ dan il-prodott, b’tali mod li għandha titqies li hija taxxa indiretta oħra fis-sens tal-Artikolu 1(2) tad-Direttiva 2008/118, u dan anki fil-każ li din it-taxxa tiġi kkalkolata indipendentement mill-kwantità tal-prodott effettivament ikkonsmata?
2.
Id-dispożizzjonijiet tal-Artikolu 1(2) tad-Direttiva 2008/118 għandhom jiġu interpretati fis-sens li imposta, bħalma hija l-kontribuzzjoni tariffarja ta’ distribuzzjoni, ibbażata fuq il-parti fissa tat-tariffi għall-użu tan-networks pubbliċi tal-elettriku, bl-esklużjoni tal-parti varjabbli ta’ dawn it-tariffi, li tiddependi biss mill-konsum tal-elettriku iżda li tkun dovuta minħabba kuntratti ta’ aċċess għan-network konklużi mill-konsumaturi jew mill-fornituri tagħhom, għandha rabta diretta u inseparabbli mal-konsum tal-elettriku, b’tali mod li għandha titqies li hija taxxa indiretta oħra fis-sens ta’ dawn id-dispożizzjonijiet?”
IV. Analiżi
17.
Permezz taż-żewġ domandi tagħha, li nipproponi li jiġu ttrattati flimkien, il-qorti tar-rinviju tistaqsi, essenzjalment, jekk l-Artikolu 1(2) tad-Direttiva 2008/118 għandux jiġi interpretat fis-sens li kontribuzzjoni bħal dik inkwistjoni fil-kawża prinċipali li tinġabar minħabba l-użu tan-networks ta’ trażmissjoni u ta’ distribuzzjoni tal-elettriku, hija bbażata fuq il-parti fissa tat-tariffa għall-użu tan-networks pubbliċi tal-elettriku u tiġi mgħoddija permezz ta’ mekkaniżmu legali fuq il-konsumatur, taqax taħt il-kunċett ta’ “taxxi indiretti addizzjonali”, fis-sens ta’ din id-dispożizzjoni.
18.
Sabiex tingħata risposta għal din id-domanda, hemm lok, l-ewwel, li jiġi ddefinit il-kunċett ta’ “taxxa indiretta addizzjonali” fis-sens tal-Artikolu 1(2) tad-Direttiva 2008/118. It-tieni, ser neżamina b’mod iktar partikolari l-kriterju, żviluppat mill-ġurisprudenza (
3
), tar-rabta diretta u inseparabbli bejn taxxa u l-konsum ta’ prodott suġġett għad-dazju tas-sisa u, b’mod partikolari, jekk din ir-rabta għandhiex teżisti ma’ att ta’ konsum ta’ elettriku jew mal-kwantità ta’ elettriku kkonsmat. It-tielet, l-analiżi ser tirrigwarda l-kwistjoni dwar jekk tali rabta diretta u inseparabbli tistax tiġi dedotta mis-sempliċi trasferiment tat-taxxa fuq il-konsumatur. Ir-raba’, għandu jiġi ddeterminat, abbażi ta’ din l-interpretazzjoni, jekk iċ-CTA tistax tiġi kklassifikata bħala “taxxa indiretta addizzjonali” fis-sens ta’ din id-dispożizzjoni.
Fuq il-kunċett ta’ “taxxa indiretta addizzjonali”
19.
Preliminarjament, għandu jiġi rrilevat li l-klassifikazzjoni bħala tassazzjoni, taxxa, dazju jew impożizzjoni fid-dawl tad-dritt tal-Unjoni hija kompitu tal-Qorti tal-Ġustizzja skont il-karatteristiċi oġġettivi tat-tassazzjoni, indipendentement mill-klassifikazzjoni li tingħatalha fid-dritt nazzjonali (
4
).
20.
L-Artikolu 1(2) tad-Direttiva 2008/118 jipprevedi li l-Istati Membri jistgħu, għal finijiet speċifiċi, jimponu taxxi indiretti addizzjonali fuq il-prodotti suġġetti għad-dazju tas-sisa, bil-kundizzjoni li dawn it-tassazzjonijiet ikunu josservaw ir-regoli tat-taxxa tal-Unjoni applikabbli għad-dazju tas-sisa jew għat-taxxa fuq il-valur miżjud (VAT).
21.
Id-Direttiva 2008/118 ma tiddefinixxix il-kunċett ta’ “taxxa indiretta addizzjonali” fuq l-elettriku fis-sens ta’ din id-dispożizzjoni. Madankollu, konformement ma’ ġurisprudenza stabbilita tal-Qorti tal-Ġustizzja, il-kunċett ta’ “taxxi indiretti addizzjonali” jirreferi għat-taxxi indiretti li jolqtu l-konsum tal-prodotti elenkati fl-Artikolu 1(1) ta’ din id-direttiva, minbarra d-“dazji tas-sisa”, fis-sens ta’ din id-dispożizzjoni tal-aħħar, u li huma miġbura għal finijiet speċifiċi (
5
).
22.
F’dan ir-rigward, mill-ġurisprudenza jsegwi li għandu jkun hemm rabta diretta u inseparabbli bejn tali taxxa u l-konsum tal-elettriku (
6
). Dan ifisser li għandu jiġi eżaminat jekk tali taxxa hijiex imposta fuq element li għandu rabta diretta u inseparabbli mal-konsum tal-elettriku, b’tali mod li billi tintaxxa dan l-element, it-taxxa għandha titqies bħala li tintaxxa l-konsum tal-elettriku nnifsu. Fil-fatt, taxxa li ma hijiex imposta fuq il-konsum tal-elettriku ma taqax taħt il-kamp ta’ applikazzjoni tad-Direttiva 2008/118 (
7
).
23.
Issa, f’din il-kawża, ir-rikorrenti fil-kawża prinċipali jsostnu li huwa biżżejjed li t-taxxa inkwistjoni tolqot l-att tal-konsum tal-elettriku u li ma huwiex neċessarju li din tkun marbuta ma’ kwantitajiet ta’ elettriku.
24.
Għalhekk, fil-fehma tiegħi, huwa neċessarju, sabiex jiġi interpretat il-kunċett ta’ “taxxi indiretti addizzjonali” u sabiex jiġi ddeterminat il-kamp ta’ applikazzjoni tal-Artikolu 1(2) tad-Direttiva 2008/118, li jiġi kkjarifikat jekk il-kriterju li jiddetermina l-eżistenza ta’ rabta diretta u inseparabbli bejn taxxa indiretta u l-konsum tal-elettriku huwiex rabta ma’ att ta’ konsum tal-elettriku jew jekk huwiex neċessarju li jkun hemm rabta bejn it-taxxa u l-kwantitajiet ta’ elettriku kkonsmati.
Ir-rabta diretta u inseparabbli għandha teżisti ma’ att ta’ konsum ta’ elettriku jew mal-kwantitajiet ta’ elettriku effettivament ikkonsmati?
25.
Skont ġurisprudenza stabbilita, għall-finijiet tal-interpretazzjoni ta’ dispożizzjoni tad-dritt tal-Unjoni, hemm lok li tittieħed inkunsiderazzjoni mhux biss il-formulazzjoni tagħha, iżda wkoll il-kuntest tagħha u l-għanijiet imfittxija mir-regoli li tifforma parti minnhom (
8
).
26.
Fl-ewwel lok, il-formulazzjoni tal-Artikolu 1(2) tad-Direttiva 2008/118 ma tinkludi ebda preċiżazzjoni dwar jekk ir-rabta diretta u inseparabbli għandhiex teżisti mal-att ta’ konsum jew mal-kwantitajiet ikkonsmati. Fil-fatt, mill-punt 20 iktar ’il fuq isegwi li d-Direttiva 2008/118 ma tiddefinixxix il-kunċett ta’ “taxxi indiretti addizzjonali” filwaqt li l-kundizzjoni tar-“rabta diretta u inseparabbli mal-konsum” tal-prodott suġġett għad-dazju tas-sisa ġiet żviluppata mill-ġurisprudenza tal-Qorti tal-Ġustizzja kif isegwi mill-punt 22 iktar ’il fuq. Il-formulazzjoni tal-Artikolu 1(2) tad-Direttiva 2008/118 ma tippermettix għalhekk waħedha li jiġi ddeterminat jekk, sabiex tiġi kklassifikata bħala “taxxa indiretta addizzjonali” fis-sens ta’ din id-dispożizzjoni, ir-rabta diretta u inseparabbli mal-att ta’ konsum tal-elettriku hijiex biżżejjed.
27.
F’dawn iċ-ċirkustanzi, għandu jiġi eżaminat il-kuntest li jidħol fih l-Artikolu 1(2) tad-Direttiva 2008/118 kif ukoll l-għanijiet imfittxija minn din tal-aħħar.
28.
Fir-rigward, fit-tieni lok, tal-kuntest ta’ din id-dispożizzjoni, għandu jiġi rrilevat li l-istruttura tal-Artikolu 1 tad-Direttiva 2008/118 tagħmel distinzjoni bejn tliet sitwazzjonijiet.
29.
L-ewwel, l-Artikolu 1(1) tad-Direttiva 2008/118 tistabbilixxi l-prinċipju li din id-direttiva tistabbilixxi s-sistema ġenerali tad-dazji tas-sisa imposti direttament jew indirettament fuq il-konsum ta’ ċerti prodotti suġġetti għad-dazji tas-sisa, li fosthom hemm l-elettriku, li jaqa’ taħt id-Direttiva 2003/96.
30.
It-tieni, l-Artikolu 1(2) tad-Direttiva 2008/118 jawtorizza lill-Istati Membri japplikaw taxxi oħra “għal għanijiet speċifiċi” sakemm dawn ikunu konformi mar-regoli applikabbli għad-dazji tas-sisa u għall-VAT. Għalhekk, b’kuntrast mal-obbligu tal-Istati Membri li jimplimentaw id-dazju tas-sisa armonizzat previst fl-Artikolu 1(1) tad-Direttiva 2008/118 għall-prodotti suġġetti għad-dazju tas-sisa elenkati f’din id-dispożizzjoni, l-Artikolu 1(2) ta’ din id-direttiva jistabbilixxi possibbiltà għall-Istati Membri li jimponu, taħt ċerti kundizzjonijiet, taxxi indiretti addizzjonali fuq il-prodotti suġġetti għad-dazju tas-sisa. Il-Qorti tal-Ġustizzja speċifikat li din il-possibbiltà rrikonoxxuta lill-Istati Membri hija intiża sabiex jittieħdu inkunsiderazzjoni d-diversità tat-tradizzjonijiet fiskali tal-Istati Membri fil-qasam u l-użu frekwenti tat-taxxi indiretti għall-implimentazzjoni ta’ politiki mhux baġitarji (
9
).
31.
It-tielet, mill-Artikolu 1(3) tad-Direttiva 2008/118 isegwi li l-Istati Membri għandhom il-possibbiltà li jintroduċu jew li jżommu fis-seħħ taxxi fuq prodotti li ma humiex prodotti suġġetti għad-dazju tas-sisa (punt (a)) kif ukoll fuq il-provvista ta’ servizzi, inklużi dawk li għandhom x’jaqsmu mal-prodotti suġġetti għad-dazju tas-sisa, li ma għandhomx in-natura ta’ taxxi fuq id-dħul mill-bejgħ (punt (b)), bil-kundizzjoni li dawn ma jagħtux lok, fil-kummerċ bejn l-Istati Membri, għal formalitajiet marbuta mal-qsim ta’ fruntiera.
32.
Bħalma tenfasizza l-Kummissjoni Ewropea, interpretazzjoni fis-sens li taxxa marbuta ma’ att ta’ konsum tal-elettriku, iżda mingħajr rabta mal-kwantità effettivament ikkonsmata, tista’ titqies li għandha rabta diretta u inseparabbli ma’ dan il-konsum, twassal sabiex l-Artikolu 1(3)(b) tad-Direttiva 2008/118 jitlef l-effett utli tiegħu. Fil-fatt, it-taxxi kollha li għandhom rabta mal-att ta’ konsum tal-elettriku jistgħu għalhekk jiġu kklassifikati bħala “taxxa indiretta addizzjonali” fis-sens tal-Artikolu 1(2) tad-Direttiva 2008/118 u jkunu jaqgħu taħt din id-dispożizzjoni, li ikun jwassal sabiex l-Artikolu 1(3)(b) ta’ din id-direttiva titneħħielu s-sustanza tiegħu.
33.
Fil-kuntest tal-interpretazzjoni kuntestwali, għandha tittieħed inkunsiderazzjoni wkoll id-Direttiva 2003/96 li tirriforma l-istruttura ta’ tassazzjoni fuq prodotti tal-enerġija u tal-elettriku, li għalihom jirreferi l-Artikolu 1(1) tad-Direttiva 2008/118. Fil-fatt, is-sistema tad-dazju tas-sisa hija rregolata b’mod konġunt minn direttiva ġenerali li tistabbilixxi s-sistema ġenerali għad-dazju tas-sisa (f’dan il-każ, ratione temporis, id-Direttiva 2008/118 (
10
)) u minn diversi direttivi speċifiċi li jarmonizzaw il-bażijiet taxxabbli u r-rati minimi ta’ tassazzjoni tal-prodotti suġġetti għal dawn id-dazji tas-sisa, jiġifieri, id-Direttiva 2003/96 għall-prodotti tal-enerġija u għall-elettriku.
34.
L-Artikolu 4(1) tad-Direttiva 2003/96 jimponi fuq l-Istati Membri l-obbligu li josservaw ċerti livelli minimi ta’ tassazzjoni ta’ dawn il-prodotti, filwaqt li l-Artikolu 4(2) tal-imsemmija direttiva jiddefinixxi l-“livell ta’ tassazzjoni” li l-Istati Membri għandhom japplikaw għall-prodotti kkonċernati bħala “il-piż totali intaxxat fir-rigward tat-taxxi indiretti kollha (ħlief il-VAT) ikkalkulat direttament jew indirettament fuq il-kwantità ta’ prodotti ta’ enerġija u elettriku meta dawn ikunu rilaxxati għall-konsum” (enfasi miżjuda minni). Għalhekk, peress li dawn il-limiti massimi japplikaw għall-ammont totali ta’ taxxi indiretti, dawn il-livelli minimi ta’ tassazzjoni jinkludu t-“taxxi indiretti addizzjonali” previsti fl-Artikolu 1(2) tad-Direttiva 2008/118 (
11
) u huma evalwati fid-dawl tal-livelli effettivi tal-konsum tal-elettriku.
35.
Għalhekk, fil-fehma tiegħi, mill-interpretazzjoni kuntestwali jirriżulta li taxxa tkun imposta fuq il-konsum tal-elettriku u tista’ tiġi kklassifikata bħala “taxxa indiretta addizzjonali” fis-sens tal-Artikolu 1(2) tad-Direttiva 2008/118 jekk tkun teżisti rabta diretta u inseparabbli mal-kwantità ta’ elettriku kkonsmat u mhux biss ma’ att ta’ konsum.
36.
Fit-tielet lok, din l-interpretazzjoni hija kkorroborata mill-għanijiet imfittxija mid-Direttiva 2008/118.
37.
F’dan ir-rigward, skont il-premessa 2 tad-Direttiva 2008/118, din hija intiża sabiex tarmonizza l-kundizzjonijiet relatati mal-ġbir tad-dazju tas-sisa fuq il-prodotti li jaqgħu fil-kamp ta’ applikazzjoni tagħha, sabiex jiġi żgurat il-funzjonament tajjeb tas-suq intern.
38.
Bħalma jsegwi mill-punt 29 iktar ’il fuq, l-Artikolu 1(1) tad-Direttiva 2008/118 jistabbilixxi dazju tas-sisa armonizzat għal lista limitata ta’ prodotti elenkati f’din id-dispożizzjoni, fosthom l-elettriku, li jaqa’ taħt id-Direttiva 2003/96.
39.
Minn dan isegwi li l-Artikolu 1(2) tad-Direttiva 2008/118 li jippermetti, essenzjalment, lill-Istati Membri jimponu taxxi indiretti addizzjonali fuq il-prodotti suġġetti għal dazju tas-sisa għandu, bħala dispożizzjoni li tidderoga mill-prinċipju ta’ armonizzazzjoni tal-kundizzjonijiet dwar l-impożizzjoni tad-dazju tas-sisa fuq il-prodotti li jaqgħu taħt il-kamp ta’ applikazzjoni tagħha, ikun is-suġġett ta’ interpretazzjoni stretta (
12
). Ċertament, fil-ġurisprudenza Statoil Fuel & Retail (
13
) kif ukoll Agenzia delle dogane e dei monopoli (
14
), din l-evalwazzjoni tal-Qorti tal-Ġustizzja kienet tirrigwarda waħda mill-kundizzjonijiet kumulattivi previsti fl-Artikolu 1(2) tad-Direttiva 2008/118, jiġifieri l-kunċett ta’ “għanijiet speċifiċi” u mhux il-kunċett innifsu ta’ “taxxi indiretti addizzjonali”. Madankollu, fid-dawl ta’ ġurisprudenza stabbilita li tgħid li l-eċċezzjonijiet għandhom jiġu interpretati b’mod strett sabiex ir-regoli ġenerali ma jiġux imċaħħda mis-sustanza tagħhom (
15
), jidhirli li l-istess approċċ japplika wkoll għall-kamp ta’ applikazzjoni tad-deroga prevista f’din id-dispożizzjoni u għalhekk għall-interpretazzjoni tal-kunċett ta’ “taxxi indiretti addizzjonali” (
16
).
40.
Għalhekk, il-kunċett ta’ “taxxa indiretta addizzjonali” għandu wkoll, fil-fehma tiegħi, jiġi interpretat b’mod restrittiv, li jeskludi li taxxa li għandha biss rabta mal-att ta’ konsum tal-elettriku tista’ taqa’ taħt din id-dispożizzjoni.
41.
Bħalma sostniet il-Kummissjoni waqt is-seduta, jekk it-“taxxi indiretti addizzjonali” previsti fl-Artikolu 1(2) tad-Direttiva 2008/118 kienu jinkludu taxxi li ma humiex effettivament imposti fuq il-konsum tal-elettriku, jiġifieri mingħajr rabta mal-kwantitajiet ta’ elettriku kkonsmati, dan ikun jista’ jippreġudika l-għan ta’ armonizzazzjoni ta’ din id-direttiva li jiġi ffaċilitat il-moviment liberu tal-prodotti suġġetti għad-dazju tas-sisa, peress li jeżisti riskju li l-kummerċ ta’ prodotti suġġetti għad-dazju tas-sisa bejn l-Istati Membri jiġi ostakolat permezz ta’ taxxi addizzjonali. Fil-fatt, id-Direttiva 2008/118 hija intiża, b’mod partikolari, sabiex tarmonizza fl-Istati Membri kollha r-regoli dwar l-eżiġibbiltà tad-dazju tas-sisa (
17
) kif ukoll dawk dwar il-moviment u l-monitoraġġ tal-prodotti suġġetti għas-sisa, li jippermetti li jiġi ffaċilitat il-moviment ta’ dawn il-prodotti. Issa, id-dazju tas-sisa armonizzat previst fl-Artikolu 1(1) tad-Direttiva 2008/118 huwa taxxa fuq il-konsum abbażi tal-kwantità tal-prodotti suġġetti għad-dazju tas-sisa offruti għall-konsum (
18
). Għalkemm kienu jeżistu taxxi oħra fuq l-istess prodotti mingħajr rabta mal-konsum effettiv ta’ dawn il-prodotti, din tista’ twassal għal formalitajiet addizzjonali marbuta mal-kontroll tagħhom. Għalhekk, il-multiplikazzjoni ta’ tali taxxi flimkien mad-dazju tas-sisa armonizzat jista’ jostakola l-kummerċ tal-prodotti suġġetti għad-dazju tas-sisa bejn l-Istati Membri.
42.
Minn dawn il-punti jirriżulta, fil-fehma tiegħi, li taxxa tista’ tiġi kklassifikata bħala “taxxa indiretta addizzjonali” fis-sens tal-Artikolu 1(2) tad-Direttiva 2008/118 biss jekk tkun teżisti rabta diretta u inseparabbli bejnha u l-kwantitajiet ta’ elettriku kkonsmati u mhux biss mal-att ta’ konsum tal-elettriku.
43.
Tali enfasi fuq il-kwantitajiet tal-prodotti kkonsmati hija barra minn hekk ikkonfermata mill-ġurisprudenza tal-Qorti tal-Ġustizzja. Għalhekk, fis-sentenza Kernkraftwerke Lippe-Ems, il-Qorti tal-Ġustizzja qieset li ma kinitx teżisti rabta diretta u inseparabbli mal-konsum tal-elettriku fir-rigward ta’ taxxa fuq l-assemblaġġi kombustibbli ta’ reatturi ta’ impjanti nukleari, sa fejn din it-taxxa setgħet tinġabar minħabba l-bidu ta’ reazzjoni f’katina awtosuffiċjenti mingħajr ma tiġi neċessarjament prodotta kwantità ta’ elettriku u, konsegwentement, ikkonsmata (
19
).
44.
Barra minn hekk, fis-sentenza Promociones Oliva Park, il-Qorti tal-Ġustizzja kkonstatat li t-taxxa inkwistjoni f’din il-kawża kienet ikkalkolata skont il-kwalità biss ta’ produttur tal-elettriku, abbażi tad-dħul tal-persuni taxxabbli parzjalment fissi u għalhekk indipendentement mill-kwantità ta’ elettriku effettivament prodott u introdott fin-network tal-elettriku (
20
). Il-Qorti tal-Ġustizzja kkonkludiet minn dan li ma kienx hemm rabta diretta u inseparabbli bejn din it-taxxa u l-konsum tal-elettriku (
21
).
45.
Minn dan jirriżulta, fil-fehma tiegħi, li r-rabta diretta u inseparabbli bejn it-taxxa u l-konsum tal-prodott suġġett għad-dazju tas-sisa għandha teżisti mal-kwantitajiet ta’ elettriku kkonsmati u mhux biss mal-att tal-konsum tal-elettriku.
Fuq it-trasferiment tat-taxxa fuq il-konsumatur finali
46.
Mid-deċiżjoni tar-rinviju jsegwi li, skont l-Artikolu 18(II) tal-Liġi tad‑9 ta’ Awwissu 2004, iċ-CTA hija dovuta mill-operaturi tan-networks pubbliċi ta’ trażmissjoni jew ta’ distribuzzjoni jew mill-fornituri tal-elettriku, iżda dawn jiġbruha mingħand il-konsumaturi.
47.
F’dan ir-rigward, il-qorti tar-rinviju tistaqsi lill-Qorti Ġenerali jekk it-trasferiment sħiħ u trasparenti taċ-CTA fuq il-konsumatur finali huwiex biżżejjed sabiex jiġi konkluż li teżisti rabta diretta u inseparabbli mal-konsum tal-elettriku.
48.
Fil-fehma tiegħi, diversi argumenti jimmilitaw favur tweġiba negattiva għal din il-mistoqsija.
49.
L-ewwel nett, mill-punt 45 iktar ’il fuq jirriżulta li rabta diretta u inseparabbli bejn taxxa u l-konsum tal-prodott suġġett għad-dazju tas-sisa għandha teżisti mal-kwantitajiet ta’ elettriku kkonsmati sabiex tkun tista’ tiġi kklassifikata bħala “taxxa indiretta addizzjonali”. Konsegwentement, inqis li s-sempliċi ċirkustanza li taxxa tiġi mgħoddija kompletament fuq il-konsumatur finali tal-elettriku, anki permezz ta’ mekkaniżmu legali, ma jistax waħdu jkun biżżejjed sabiex jiġi konkluż li teżisti rabta diretta u inseparabbli bejn taxxa u l-konsum tal-elettriku.
50.
It-tieni, din l-interpretazzjoni hija, fil-fehma tiegħi, sostnuta mill-ġurisprudenza tal-Qorti tal-Ġustizzja.
51.
Minn naħa, bħalma fakkar l-Avukat Ġenerali Campos Sànchez-Bordona fil-konklużjonijiet tiegħu fil-kawża Messer France (
22
), il-Qorti tal-Ġustizzja, fis-sentenza tagħha IRCCS – Fondazione Santa Lucia (
23
), indikat tliet karatteristiċi inerenti għat-taxxi indiretti:
–
l-obbligu previst mil-liġi li jitħallas l-ammont tagħhom u, f’każ ta’ nuqqas ta’ osservanza ta’ dan l-obbligu, il-kompetenza tal-awtoritajiet sabiex jieħdu azzjonijiet legali kontra l-persuna taxxabbli;
–
l-iskop tal-ammonti mitluba, li għandhom jiffinanzjaw għanijiet ta’ interess ġenerali, skont il-kriterji ta’ allokazzjoni stabbiliti mill-awtoritajiet pubbliċi;
–
il-possibbiltà li dawn jingħaddew fuq il-konsumatur finali tal-prodott jew tas-servizz ipprovdut billi jiġu inklużi fl-ammont tal-fattura li tingħatalu, li l-ammont tagħha normalment ikun proporzjonali għall-kwantitajiet ta’ prodotti jew ta’ servizzi kkonsmati.
52.
Għalhekk, il-fatt li taxxa tiġi mgħoddija fuq il-konsumatur huwa, ċertament, wieħed mill-karatteristiċi ta’ taxxa indiretta. Madankollu, is-sempliċi fatt li t-taxxa tiġi mgħoddija fuq il-konsumatur ma jfissirx awtomatikament li din it-taxxa għandha rabta diretta u inseparabbli mal-konsum tal-elettriku.
53.
Min-naħa l-oħra, għandu jiġi rrilevat li l-Qorti tal-Ġustizzja ħadet inkunsiderazzjoni diversi drabi, sabiex tiddetermina jekk taxxa setgħetx tiġi kklassifikata bħala “taxxi indiretti addizzjonali” fis-sens tal-Artikolu 1(2) tad-Direttiva 2008/118, il-possibbiltà jew le li taxxa tiġi mgħoddija fuq il-konsumatur (
24
). Madankollu, il-Qorti tal-Ġustizzja eżaminat ukoll il-modalitajiet għall-kalkolu ta’ dawn il-kontribuzzjonijiet sabiex tiddetermina jekk dawn il-kontribuzzjonijiet kinux jikkostitwixxu taxxi indiretti addizzjonali fis-sens ta’ din id-dispożizzjoni (
25
).
54.
Għalhekk, minn dak li ntqal iktar ’il fuq jidhirli li jirriżulta li t-trasferiment sħiħ ta’ kontribuzzjoni bħaċ-CTA li hija dovuta jkun xi jkun il-livell tal-konsum tal-elettriku ma huwiex suffiċjenti waħdu sabiex jiġi konkluż li tali kontribuzzjoni tikkostitwixxi taxxa indiretta addizzjonali, iżda li dan huwa element li għandu jittieħed inkunsiderazzjoni għall-klassifikazzjoni bħala “taxxa indiretta addizzjonali” fis-sens tal-Artikolu 1(2) tad-Direttiva 2008/118.
Iċ-CTA tista’ tiġi kklassifikata bħala “taxxa indiretta addizzjonali” fis-sens tal-Artikolu 1(2) tad-Direttiva 2008/118?
55.
Sabiex jiġi ddeterminat jekk iċ-CTA tistax taqa’ taħt l-Artikolu 1(2) tad-Direttiva 2008/118, għandu jiġi vverifikat jekk din it-taxxa tikkostitwixxix taxxa indiretta imposta direttament jew indirettament fuq il-konsum tal-elettriku previst mid-Direttiva 2003/96.
56.
Fl-ewwel lok, mill-Artikolu 18(I) tal-Liġi tad‑9 ta’ Awwissu 2004 isegwi li ċ-CTA hija kontribuzzjoni fuq it-trażmissjoni u d-distribuzzjoni tal-elettriku. Għalhekk, il-fatt ġeneratur taċ-CTA jikkorrispondi għas-sottoskrizzjoni mill-konsumatur ta’ kuntratt ta’ aċċess għan-network pubbliku ta’ distribuzzjoni, irrispettivament minn jekk huwiex kuntratt wieħed konkluż mal-fornituri tal-elettriku li jkopri kemm l-aċċess għan-network kif ukoll il-provvista tal-elettriku, jew kuntratt separat mill-kuntratt ta’ provvista konkluż mal-operaturi tan-networks pubbliċi ta’ trażmissjoni jew ta’ distribuzzjoni (
26
). Għalhekk, il-fatt ġeneratur taċ-CTA, jiġifieri l-użu tan-networks ta’ trażmissjoni jew ta’ distribuzzjoni tal-elettriku, huwa qabel kull konsum tal-elettriku, anki jekk kuntratt ta’ trażmissjoni huwa bħala prinċipju marbut ma’ kuntratt ta’ provvista ta’ elettriku.
57.
Fit-tieni lok, fir-rigward tal-modalitajiet ta’ kalkolu taċ-CTA, għandu jiġi rrilevat li din hija bbażata fuq il-parti fissa mingħajr taxxi tat-tariffa għall-użu tan-networks pubbliċi ta’ trażmissjoni u ta’ distribuzzjoni tal-elettriku (TUNPE) li hija, skont l-Artikolu 1 tad-Digriet Nru 2005–123 tal‑14 ta’ Frar 2005, ikkostitwita mill-komponent ta’ ġestjoni (
27
), mill-komponent tal-għadd (
28
), mill-parti fissa tal-komponent tal-ġbir (
29
) u mill-parti fissa tal-komponent annwali tal-provvisti addizzjonali u ta’ emerġenza (
30
). Bħalma sostniet il-Kummissjoni matul is-seduta, dawn l-elementi huma ffissati b’mod annwali mingħajr tibdil.
58.
L-ewwel, mid-deċiżjoni tar-rinviju jsegwi li l-komponent ta’ ġestjoni, il-komponent tal-għadd u l-parti fissa tal-komponent annwali tal-provvisti addizzjonali u ta’ emerġenza ma humiex ikkorrelatati mal-konsum tal-elettriku (
31
).
59.
It-tieni, fir-rigward tal-parti fissa tal-komponent annwali tal-forniment tal-elettriku, dan jiddependi b’mod partikolari mill-qasam ta’ vultaġġ, mill-għażliet tariffarji u mill-potenza sottoskritti mill-konsumatur (
32
). Ir-rikorrenti fil-kawża prinċipali jargumentaw li l-parti fissa tal-komponent tal-forniment tal-elettriku hija fir-realtà varjabbli peress li tvarja skont il-potenza u l-għażliet tariffarji magħżula mill-konsumatur skont il-ħtiġijiet tiegħu, li juri li ċ-CTA hija kkorrelata mal-konsum tal-elettriku.
60.
Madankollu, mill-elementi tal-proċess li għandha l-Qorti Ġenerali jsegwi li l-għażliet tariffarji u l-potenza magħżula mill-konsumatur huma kkorrelati ma’ stima futura tal-konsum tal-elettriku tiegħu, iżda mhux mal-konsum effettiv tiegħu.
61.
Fil-fatt, il-konsumatur jissottoskrivi għażla tariffarja u potenza qabel kwalunkwe konsum ta’ elettriku. Għalhekk, l-għażliet tal-konsumatur ikunu bbażati fuq il-profil ta’ konsum tiegħu u l-mod kif jikkonsma l-elettriku meta mqabbel ma’ stima tal-bżonnijiet tiegħu, iżda mingħajr rabta diretta mal-volum effettiv tal-konsum tiegħu tal-elettriku.
62.
Il-Gvern Franċiż ippreċiża matul is-seduta li l-potenza sottoskritta tiddetermina l-kwantità massima ta’ elettriku li tista’ tittieħed min-network minn konsumatur fi kwalunkwe mument (
33
). Għalhekk, il-konsumatur jagħmel stima tal-potenza li huwa jqis li ser ikollu bżonn fil-futur skont il-bżonnijiet tiegħu marbuta mal-attivitajiet tiegħu jew mal-apparat elettriku tiegħu. Il-potenza tikkorrispondi għalhekk għal dritt għal ammont massimu ta’ konsum ta’ elettriku potenzjali li l-konsumatur ser juża bejn wieħed u ieħor (
34
). Huwa possibbli wkoll, pereżempju fil-każ ta’ villeġġjatura li ma tintużax għal parti mis-sena, li l-konsumatur ma jikkonsmax elettriku għal perijodu.
63.
Barra minn hekk, bħalma ppreċiżaw ir-rikorrenti fil-kawża prinċipali u l-Gvern Franċiż waqt is-seduta, jekk il-konsumatur ikun ssottoskriva potenza ħafna ogħla mill-konsum effettiv tiegħu, huwa jkun jista’ jnaqqas il-kuntratt tiegħu sabiex il-potenza sottoskritta tiegħu tkun tikkorrispondi effettivament għall-bżonnijiet tiegħu. It-tariffi għall-użu tan-networks pubbliċi tal-elettriku u ċ-CTA mbagħad jiġu aġġustati għall-futur, iżda ma jkunx hemm restituzzjoni taċ-CTA mħallsa mill-konsumatur fil-passat u kkalkolata minn potenza li ma tikkorrispondix għall-bżonnijiet tiegħu.
64.
Għalhekk, anki jekk, bħalma jsostnu r-rikorrenti fil-kawża prinċipali, il-potenza sottoskritta għandha ċerta korrelazzjoni mal-konsum futur tal-elettriku tal-konsumatur, il-bażi ta’ stima taċ-CTA ma hijiex ikkorrelata direttament ma’ kwantità ta’ elettriku effettivament ikkonsmata u ċ-CTA tista’ saħansitra tinġabar mingħajr ma kwantità ta’ elettriku tkun ġiet introdotta fin-network jew ikkonsmata mill-konsumatur.
65.
Barra minn hekk, bħalma rrilevat il-Kummissjoni waqt is-seduta, it-tarifikazzjoni tal-parti fissa tal-komponent ta’ forniment ta’ elettriku tieħu inkunsiderazzjoni wkoll l-ispejjeż sostnuti mill-operaturi ta’ networks pubbliċi ta’ trażmissjoni u ta’ distribuzzjoni tal-elettriku meta mqabbla mal-konsum massimu potenzjali tal-konsumaturi u mat-tqassim tiegħu fiż-żmien, li huwa marbut mal-konsum potenzjali tal-konsumatur iżda mhux mal-konsum effettiv tiegħu tal-elettriku.
66.
Fit-tielet lok, huwa ċertament minnu li ċ-CTA tiġi mgħoddija fl-intier tagħha fuq il-konsumatur finali tal-elettriku (
35
). Madankollu, bħalma jsegwi mill-punt 49 iktar ’il fuq, jiena tal-fehma li s-sempliċi ċirkustanza li taxxa tiġi mgħoddija totalment fuq l-imsemmi konsumatur finali ma tistax fiha nnifisha tkun biżżejjed sabiex jiġi konkluż li hemm rabta diretta u inseparabbli bejn taxxa u l-konsum tal-elettriku. Issa, mill-punti 58 sa 64 iktar ’il fuq isegwi li l-fatt li jiġġenera ċ-CTA huwa qabel kwalunkwe konsum ta’ elettriku u li l-ammont taċ-CTA huwa kkalkolat indipendentement mill-kwantità ta’ elettriku effettivament ikkonsmata mill-konsumatur.
67.
Għaldaqstant, ma tistax tiġi kkonstatata rabta diretta u inseparabbli bejn iċ-CTA u l-konsum tal-elettriku. Konsegwentement, peress li ċ-CTA ma tikkostitwixxix taxxa indiretta li hija imposta direttament jew indirettament fuq il-konsum tal-elettriku previst fid-Direttiva 2003/96, din ma taqax, fil-fehma tiegħi, taħt l-Artikolu 1(2) tad-Direttiva 2008/118.
V. Konklużjoni
68.
Fid-dawl tal-kunsiderazzjonijiet preċedenti kollha, nipproponi li l-Qorti Ġenerali tirrispondi għad-domandi magħmula mill-Conseil d’État (il-Kunsill tal-Istat, Franza) bil-mod li ġej:
L-Artikolu 1(2) tad-Direttiva tal-Kunsill 2008/118/KE tas‑16 ta’ Diċembru 2008 dwar l-arranġamenti ġenerali għad-dazju tas-sisa u li jħassar id-Direttiva 92/12/KEE
għandu jiġi interpretat fis-sens li:
kontribuzzjoni bħal dik inkwistjoni fil-kawża prinċipali li tinġabar minħabba l-użu tan-networks ta’ trażmissjoni u ta’ distribuzzjoni tal-elettriku, hija bbażata fuq il-parti fissa tat-tariffa għall-użu tan-networks pubbliċi tal-elettriku u tiġi mgħoddija permezz ta’ mekkaniżmu legali fuq il-konsumatur, ma taqax taħt il-kunċett ta’ “taxxi indiretti addizzjonali”, fis-sens ta’ din id-dispożizzjoni.
Maja Brkan
Mogħtija f’qorti bil-miftuħ fil-Lussemburgu, fid‑29 ta’ Ottubru 2025.
Firem
(
1
)	Lingwa oriġinali: il-Franċiż.
(
2
)	Direttiva tal-Kunsill tad‑19 ta’ Diċembru 2019 li tistabbilixxi l-arranġamenti ġenerali għad-dazju tas-sisa (ĠU 2020, L 58, p. 4).
(
3
)	Ara, f’dan is-sens, is-sentenza tal‑10 ta’ Ġunju 1999, Braathens, C‑346/97, EU:C:1999:291, punti 22 u 23).
(
4
)	Ara, f’dan is-sens, is-sentenza tat‑3 ta’ Marzu 2021, Promociones Oliva Park, C‑220/19, EU:C:2021:163, punt 45 u l-ġurisprudenza ċċitata).
(
5
)	Ara s-sentenza tad‑19 ta’ Ġunju 2025, Hera Comm, C‑645/23, EU:C:2025:454, punt 38 u l-ġurisprudenza ċċitata).
(
6
)	Ara, f’dan is-sens, is-sentenza tal‑10 ta’ Ġunju 1999, Braathens, C‑346/97, EU:C:1999:291, punti 22 u 23).
(
7
)	Sentenza tal‑20 ta’ Settembru 2017, Elecdey Carcelen et, C‑215/16, C‑216/16, C‑220/16 u C‑221/16, EU:C:2017:705, punt 63.
(
8
)	Sentenzi tas‑17 ta’ Novembru 1983, Merck, 292/82, EU:C:1983:335, punt 12, u tat‑30 ta’ April 2025, Generalstaatsanwaltschaft Frankfurt am Main (Esportazzjoni ta’ flus kontanti fir-Russja), C‑246/24, EU:C:2025:295, punt 18 kif ukoll il-ġurisprudenza ċċitata.
(
9
)	Sentenza tad‑19 ta’ Ġunju 2025, Hera Comm, C‑645/23, EU:C:2025:454, punt 41 u l-ġurisprudenza ċċitata.
(
10
)	Id-Direttiva 2008/118 sussegwentement tħassret u ġiet issostitwita bid-Direttiva tal-Kunsill (UE) 2020/262 tad‑19 ta’ Diċembru 2019 li tistabbilixxi l-arranġamenti ġenerali għad-dazju tas-sisa (ĠU 2020, L 58, p. 4, rettifiki fil-ĠU 2020, L 409, p. 38 u fil-ĠU 2023, L 188, p. 60).
(
11
)	Tali konklużjoni ssegwi b’mod partikolari mis-sentenza tal‑4 ta’ Ġunju 2015, Kernkraftwerke Lippe-Ems, C‑5/14, EU:C:2015:354, punt 65, kif ukoll il-konklużjonijiet tal-Avukat Ġenerali Campos Sánchez-Bordona fil-kawża IRCCS - Fondazione Santa Lucia, C‑189/15, EU:C:2016:287, punt 40 u tal-Avukat Ġenerali Campos Sánchez-Bordona fil-kawża Messer France, C‑103/17, EU:C:2018:170, punt 54.
(
12
)	Sentenza tal‑5 ta’ Marzu 2015, Statoil Fuel & Retail, C‑553/13, EU:C:2015:149, punt 39, u l-ġurisprudenza ċċitata kif ukoll id-digriet tad‑9 ta’ Novembru 2021, Agenzia delle dogane e dei monopoli – Ufficio delle dogane di Gaeta, C‑255/20, mhux ippubblikat, EU:C:2021:926, punt 32.
(
13
)	Sentenza tal‑5 ta’ Marzu 2015, Statoil Fuel & Retail, C‑553/13, EU:C:2015:149, punt 39 u l-ġurisprudenza ċċitata.
(
14
)	Digriet tad‑9 ta’ Novembru 2021, Agenzia delle dogane e dei monopoli – Ufficio delle dogane di Gaeta, C‑255/20, mhux ippubblikat, EU:C:2021:926, punt 32.
(
15
)	Sentenza tat‑22 ta’ April 2010, Il‑Kummissjoni vs Ir‑Renju Unit, C‑346/08, EU:C:2010:213, punt 39 u l-ġurisprudenza ċċitata).
(
16
)	Ara, għal approċċ simili, fir-rigward tal-Artikolu 3(2) tad-Direttiva tal-Kunsill 92/12/KEE tal‑25 ta’ Frar 1992 dwar l-arranġamenti ġenerali għall-prodotti soġġetti għad-dazju tas-sisa u dwar iż-żamma, ċaqliq u mmonitorjar ta’ dan it-tip ta’ prodotti (ĠU Edizzjoni Speċjali bil-Malti, Kapitolu 9, Vol. 1, p. 179, u rettifika fil-ĠU 2015, L 210, p. 39), li l-kontenut tiegħu ma huwiex essenzjalment differenti mill-Artikolu 1(2) tad-Direttiva 2008/118, il-konklużjonijiet tal-Avukat Ġenerali Saggio fil-kawża EKW u Wein & Co, C-437/97, EU:C:1999:342, punt 38 u tal-Avukat Ġenerali Wahl fil-kawża Transportes Jordi Besora, C-82/12, EU:C:2013:694, punt 16.
(
17
)	Premessa 8 tad-Direttiva 2008/118.
(
18
)	Ara, f’dan is-sens, is-sentenza tat‑28 ta’ Jannar 2016, BP Europa, C‑64/15, EU:C:2016:62 punt 32).
(
19
)	Sentenza tal‑4 ta’ Ġunju 2015, Kernkraftwerke Lippe-Ems, C‑5/14, EU:C:2015:354, punt 63.
(
20
)	Sentenza tat‑3 ta’ Marzu 2021, Promociones Oliva Park, C‑220/19, EU:C:2021:163, punti 57 sa 58.
(
21
)	Sentenza tat‑3 ta’ Marzu 2021, Promociones Oliva Park, C‑220/19, EU:C:2021:163, punt 59.
(
22
)	C‑103/17, EU:C:2018:170, punt 31.
(
23
)	Sentenza tat‑18 ta’ Jannar 2017, C‑189/15, EU:C:2017:17.
(
24
)	Ara s-sentenzi tal‑4 ta’ Ġunju 2015, Kernkraftwerke Lippe-Ems, C‑5/14
EU:C:2015:354, punt 64, tal‑20 ta’ Settembru 2017, Elecdey Carcelen etC‑215/16, C‑216/16, C‑220/16 u C‑221/16, EU:C:2017:705, punt 50, u tat‑3 ta’ Marzu 2021, Promociones Oliva Park, C‑220/19, EU:C:2021:163, punt 54.
(
25
)	Sentenzi tat‑18 ta’ Jannar 2017, IRCCS – Fondazione Santa Lucia, C‑189/15, EU:C:2017:17, punt 38, tal‑20 ta’ Settembru 2017, Elecdey Carcelen et, C‑215/16, C‑216/16, C‑220/16 u C‑221/16, EU:C:2017:705, punti 49 sa 51, kif ukoll tat‑3 ta’ Marzu 2021, Promociones Oliva Park, C‑220/19, EU:C:2021:163, punt 55.
(
26
)	Ara l-Artikolu 18(IV) tal-Liġi tad‑9 ta’ Awwissu 2004 u l-konklużjonijiet tar-relatriċi pubblika, Céline Guibe, fil-kawżi prinċipali quddiem il-Conseil d’État (il-Kunsill tal-Istat) (Kawżi Nri 476000 u 476009). Dawn il-konklużjonijiet huma annessi mad-deċiżjoni tal-Conseil d’État (il-Kunsill tal-Istat) tad‑29 ta’ Novembru 2024 fil-kawżi prinċipali u huma disponibbli fis-sit ta’ dik il-qorti: https://www.conseil-etat.fr/fr/arianeweb/CRP/conclusion/2024-11-29/476000.
(
27
)	Fl-osservazzjonijiet tiegħu, il-Gvern Franċiż jagħmel riferiment għas-sit internet “Tariffa ta’ Aċċess” tal-commission de régulation de l’énergie (il-Kummissjoni Regolatorja tal-Enerġija) (CRE) (https://www.cre.fr/electricite/reseaux-delectricite/tarif-dacces.html). Skont iċ-CRE, il-komponent ta’ ġestjoni “ikopri l-ispejjeż ta’ ġestjoni tal-klijenti sostnuti mill-operaturi tan-netwerk”. Barra minn hekk, mid-deċiżjoni tar-rinviju (punt 12) isegwi li dan il-komponent “huwa ffatturat fil-forma ta’ terminu fiss għal kull punt ta’ konnessjoni u permezz ta’ kuntratt applikat għall-utenti kollha skont il-qasam ta’ vultaġġ ta’ konnessjoni tagħhom, f’vultaġġ għoli, f’vultaġġ medju jew f’vultaġġ baxx, u skont il-ftehim kuntrattwali tagħhom, li jieħu l-forma ta’ kuntratt ta’ aċċess għan-netwerk pubbliku ta’ distribuzzjoni jew ta’ kuntratt uniku”.
(
28
)	Fl-osservazzjonijiet tiegħu, il-Gvern Franċiż jagħmel riferiment għas-sit internet “Tariffa ta’ aċċess” taċ-CRE ċċitata fin-nota ta’ qiegħ il-paġna Nru 27 ta’ dawn il-konklużjonijiet. Skont iċ-CRE, “[i]l-komponent ta’ għadd ikopri l-ispejjeż ta’ għadd, ta’ kontroll, ta’ kopertura, ta’ trażmissjoni ta’ data ta’ fatturazzjoni, l-ispejjeż marbuta mal-proċess ta’ rikostituzzjoni tal-flussi kif ukoll, jekk ikun il-każ, l-ispejjeż ta’ kiri u ta’ manutenzjoni tal-arloġġ tad-dawl”. Barra minn hekk, mid-deċiżjoni tar-rinviju (punt 13) isegwi li dan il-komponent “jiddependi mis-sistema ta’ proprjetà tal-arloġġ tad-dawl, mill-qasam tal-vultaġġ, mill-qawwa tal-forniment tal-elettriku sottoskritta jew mill-potenza massima ta’ injezzjoni, mill-kontroll tiegħu u mill-kwantitajiet imkejla”.
(
29
)	Fl-osservazzjonijiet tiegħu, il-Gvern Franċiż jagħmel riferiment għas-sit internet “Tariffa ta’ aċċess” taċ-CRE ċċitata fin-nota ta’ qiegħ il-paġna Nru 27 ta’ dawn il-konklużjonijiet. Skont iċ-CRE, il-komponent tal-forniment ikopri prinċipalment l-ispejjeż operattivi u kapitali relatati mal-infrastruttura tan-network kif ukoll l-ispiża tax-xiri tat-telf. Barra minn hekk, mid-deċiżjoni tar-rinviju (punt 14) jsegwi li l-parti fissa tal-komponent tal-forniment tiddependi mill-qasam tal-vultaġġ, mit-tariffa fakultattiva użata mill-operaturi tan-networks sabiex jiffatturaw l-użu tan-networks u mill-enerġija sottoskritta jew, għat-tariffi b’differenzjazzjoni temporali skont l-istaġun jew il-ħin tal-ġurnata, mill-elettriku sottoskritt. Il-parti varjabbli tal-komponent tal-forniment biss tiddependi fuq l-enerġija pprovduta.
(
30
)	Mid-deċiżjoni tar-rinviju (punt 15) isegwi li “l-parti fissa tal-komponent annwali tal-provvisti addizzjonali u tal-provvisti ta’ emerġenza tiddependi essenzjalment mit-tul u mit-tip ta’ konnessjoni, skont jekk hijiex fuq l-art jew taħt l-art”.
(
31
)	Dan isegwi min-noti ta’ qiegħ il-paġna Nri 27, 28 u 30 li jindikaw kif għandhom jiġu ddeterminati dawn il-komponenti.
(
32
)	Nagħmel riferiment għan-nota ta’ qiegħ il-paġna Nru 30 ta’ dawn il-konklużjonijiet.
(
33
)	Dan isegwi wkoll mill-konklużjonijiet tar-relatriċi pubblika ċċitati fin-nota ta’ qiegħ il-paġna Nru 26 ta’ dawn il-konklużjonijiet.
(
34
)	Mid-deliberazzjoni taċ-CRE tat‑18 ta’ Diċembru 2024 li tiddeċiedi dwar il-modalitajiet ta’ evoluzzjoni tal-potenza tal-konnessjoni tal-elettriku għal installazzjonijiet tal-elettriku u l-modalitajiet ta’ kumpens (ara JORF Nru 0304 tal‑24 ta’ Diċembru 2024, test Nru 99) isegwi li ċ-CRE tiddistingwi bejn il-potenzi sottoskritti u użati mill-konsumaturi.
(
35
)	Ara l-Artikolu 18(II) tal-Liġi tad‑9 ta’ Awwissu 2004.